recursal/SuperWikiNEXT-32B huggingface dataset:
**הדי (הדוויג) שניידר** (בהונגרית: **Schneider Hédy**; בודפשט, 21 בספטמבר 1920 – מאסטריכט, 8 ביולי 1992) היתה פסנתרנית יהודייה-הונגרייה זוכת פרס פרנץ ליסט (הפרס הממלכתי הגבוה ביותר בתחום המוזיקה, שמוענק על ידי הרפובליקה של הונגריה).

קורות חייה
----------

הדי שניידר נולדה במשפחה יהודית כבתם של ינה שניידר, עובד דפוס (1885–1951) ושל אנה בראון, רוקמת. ביוזמת אמה, היא לקחה שיעורי פסנתר מגיל שש אצל מרגיט באלינט, שזיהתה מהר את הכישרון הגדול של תלמידתה.

באקדמיה למוזיקה ע"ש פרנץ ליסט למדה בין היתר אצל שני המאסטרים הגדולים לאו ויינר ולאיוש הרנאדי (במקור היימליך). העיתון "אוישאג" כתב עליה כך במרץ 1938:

> 
> "גזה בכמן והדוויג שניידר ניגנו את הסונטה לפסנתר ולכינור בדי מינור של ברהמס, בסגנון ואינטליגנציה מרהיבים, והביאו את כל יופיה של היצירה לידי ביטוי במלואו."
> 
> 
> 
> 

בשל יהדותה והחוקים ה(אנטי)יהודיים כמו החוק היהודי השני והחוק היהודי השלישי לא יכלה להופיע אחרי 1939 בפני קהל שכלל גם לא יהודים, אלא רק באירועי מוזיקה במסגרת הפעילות האמנותית של אומיקה - ההתאחדות הלאומית היהודית-הונגרית לחינוךבעיקר בתיאטרון גולדמארק, רק בפני קהל יהודי.

הקריירה שלה יצאה לדרך למעשה רק אחרי מלחמת העולם השנייה לאחר שזכתה בפרס הראשון בתחרות הבינלאומית לכינור ופסנתר מרגריט לונג-ז'אק טיבו בפריז ב-1946. היא הופיעה בסיבובי הופעות זרים רבים וקצרה הצלחה בעיקר עם הטכניקה המבריקה והידע הגדול שלה בסגנונות. היא נתנה את הקונצרט הראשון שלה בבודפשט רק בדצמבר 1946, ומשנות ה-50 נתנה קונצרטים רבים ונשמעה בקביעות ברדיו ההונגרי. ב-1954, חברת התקליטים הונגרוטון (חברת התקליטים הוותיקה ביותר בהונגריה) הקליטה את הרפסודיות של ליסט בביצועה.

להדי שניידר הייתה ידידות קרובה עם הפסנתרנית אנני פישר (יהודייה-הונגרייה גם היא). ב-1956 עזבה את הונגריה עם בעלה והתיישבה בהולנד. שם לימדה בקונסרבטוריון מאסטריכט. בעלה היה הכנר טיבור ברקוביץ'. הם התחתנו מייד אחרי המלחמה.

פרסים
-----

* הפרס הגדול מרגריט לונג-ז'אק טיבו בפריז ב-1946

* פרס פרנץ ליסט (1953

לקריאה נוספת
------------

* הדי שניידר ב–geni.com
* הדי שניידר בעמוד של אומיקה - ההתאחדות הלאומית היהודית-הונגרית לחינוך
* נפרדים לזכרה של הדי שניידר (1 בספטמבר 1992) כתב העת מוזיקה, כרך 35, מספר 9

קישורים חיצוניים
----------------

* הדי שניידר, באתר MusicBrainz (באנגלית)

* Long Jacques Thibaud Competition /1946/ YouTube

הערות שוליים
------------

1. ↑  "Szülei házasságkötési bejegyzése a Budapest VII. kerületi polgári házassági akv. 525/1913. folyószáma alatt". נבדק ב-2020-09-17.
2. ↑  Bartha Dénes; Szabolcsi Bence (1947). "Budapesti Opera és Koncertek" (pdf). *Zenei szemle 1946-47*. Magyar Zeneművészek Szabadszervezete (2).
3. ↑  "Hungaroton". אורכב מ-המקור ב-2018-09-18. נבדק ב-2020-09-17.
4. ↑  בנצה סאבולצ'י; אלדאר טוט (1965). *Zenei lexikon, III. (O–Z). Átdolgozott kiadás*. Zeneműkiadó.

|  |  |
| --- | --- |
| בקרת זהויות עריכת הנתון בוויקינתונים | 
* LCCN: n98014484
* MusicBrainz: b1d3ee35-6f95-48d6-9509-8d130bf25bb4
* VIAF: 73151110726837061146
* WorldCat: lccn-n98014484

 |
גומא כבד
**גומא** (באנגלית: **Gumma**) הוא גידול רך, לא סרטני, הנובע מהשלב השלישוני של עגבת (ופטלת).

זוהי צורה של גרנולומה. גומאות נמצאות לרוב בכבד (gumma hepatis), אך ניתן למצוא אותן גם במוח, בלב, בעור, בעצם, באשך וברקמות אחרות, מה שמוביל למגוון של בעיות פוטנציאליות כולל הפרעות נוירולוגיות או מחלת מסתמי הלב.

תיאור
-----

לגומאות יש מרכז נמק מוצק המוקף ברקמה דלקתית, היוצרת מסה חלבונית אמורפית. המרכז עשוי להפוך לחלקו היאליני (חומר היאליני הוא חומר בעל מראה זגוגי). אזורים מרכזיים אלה מתחילים למות באמצעות נמק קרישה, אם כי הם שומרים גם על חלק מהמאפיינים המבניים של רקמות תקינות בעבר, מה שמאפשר הבחנה מהגרנולומות של שחפת, שבהן נמק קשתי מחסל מבנים קיימים. מאפיינים היסטולוגיים נוספים של גומאות כוללים אזור התערבות המכיל תאים אפיתליים עם גבולות לא ברורים ותאי ענק מרובי גרעינים, ואזור היקפי של פיברובלסטים ונימים. ניתן לראות חדירת לימפוציטים ותאי פלזמה גם באזור ההיקפי. עם הזמן, גומאות עוברות בסופו של דבר ניוון סיבי, ומשאירות אחריהן צלקת לא סדירה או גוש סיבי עגול.

גידולים בעלי מראה של גומא מתוארים כגומאטיים.

פתולגיה
-------

בעגבת, הגומא נגרמת מתגובה לחיידקי ספירוקאטים ברקמה. נראה שזו הדרך של גוף האדם להאט את פעולת החיידק הזה; זוהי תגובה חיסונית ייחודית המתפתחת בבני אדם לאחר שמערכת החיסון לא מצליחה להרוג את העגבת.

אפידמולוגיה
-----------

היווצרות גומאטה נדירה במדינות מפותחות, אך שכיחה באזורים חסרי טיפול רפואי הולם. גומאות עגבת נמצאות ברוב המקרים, אך לא בכל המקרים, של עגבת שלישונית, ויכולות להופיע ביחיד או בקבוצות. נגעי חניכיים יכולים להיות בדרך כלל זיהום עגבת ארוך טווח, מאוחרת שפירה.

קישורים חיצוניים
----------------

ויקישיתוף מדיה וקבצים בנושא **גומא** בוויקישיתוף

הערות שוליים
------------

1. ↑  Marks M (באוגוסט 2018). "Advances in the Treatment of Yaws". *Tropical Medicine and Infectious Disease*. **3** (3): 92. doi:10.3390/tropicalmed3030092. PMC 6161241. PMID 30274488. `{{cite journal}}`:  (עזרה)
2. ↑  Ghanem, Khalil G.; Hook, Edward W. (2020). "303. Syphilis". In Goldman, Lee; Schafer, Andrew I. (eds.). *Goldman-Cecil Medicine* (באנגלית). Vol. 2 (26th ed.). Philadelphia: Elsevier. p. 1985. ISBN 978-0-323-55087-1.
3. ↑  Cui L, Xu Z, Hou H (2020-01-15). "Diagnosis and Treatment of Spinal Syphilitic Gumma: A Case Report". *Frontiers in Neurology*. **10**: 1352. doi:10.3389/fneur.2019.01352. PMC 6974620. PMID 32010040.

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**מרדכי שריג** (נולד ב-31 במרץ 1929) הוא איש צבא והסברה ישראלי, חבר אצ"ל וקצין בצה"ל. כיהן כיושב ראש הנהלת מכון ז'בוטינסקי בישראל בין השנים 2011–2016.

ביוגרפיה
--------

נולד בקאליש שבפולין. עלה לארץ ישראל בינואר 1935. למד בבתי הספר "תחכמוני" ו"פיטמן" בתל אביב. בשנים 1946-1948 היה חבר בשורות הארגון הצבאי הלאומי בארץ ישראל. כינויו המחתרתי היה "מתניה". עיקר פעילותו הייתה בחת"ם (חיל תעמולה) ובגיוס חברים חדשים לארגון. השתתף בקורס 'סגנים', עסק בהדרכה. נפצע ב'סזון הקטן', בשלהי 1947.  
 לאחר הקמת מדינת ישראל הצטרף עם אנשי אצ"ל לצה"ל ובו מילא תפקידים רבים ומגוונים. בין השאר היה ראש מדור (רמ"ד) ארגון ושיטות בחיל הנדסה (1956 – 1961). בשנת 1962 סיים את המכללה הבין-זרועית לפיקוד ולמטה. היה מזכיר הפיקוד העליון בלשכת הרמטכ"לים רא"ל צבי (צ'רה) צור ורא"ל יצחק רבין (1962 – 1967), ראש ענף (רע"ן) ספרים בהוצאת "מערכות" (1967 – 1968), ורע"ן מחקר במחלקת היסטוריה במטכ"ל. סיים את שירותו בצה"ל בשנת 1972, בדרגת סגן-אלוף.  
במקביל, למד שריג משפטים באוניברסיטת תל אביב ובשנת 1970 והוענק לו תואר LL.B.  
 לאחר מכן, שריג התמנה לתפקיד ראש מחלקת ההסברה ודובר של התאחדות התעשיינים בישראל (1972 – 1983), מזכיר סטטוטורי בחברת ההשקעות "דנות" ונציגה בדירקטוריונים שונים (1983 – 1986), מזכיר בנק הספנות, ובמקביל מנכ"ל בנק "יעסור" למשכנתאות.  
 במשך השנים עסק בפעילות התנדבותית בארגונים אחדים. בעבודתו בהתאחדות התעשיינים, שימש המרכז של "כחול לבן" בראשות גולדה מאיר, ראש הממשלה לשעבר, חבר הנהלת ויו"ר ועדת ההסברה ב"מועצה לישראל יפה" בראשות אורה הרצוג, רעיית נשיא המדינה חיים הרצוג.  
 שריג פעיל בברית חיילי האצ"ל וחבר הנהלתה במשך שתי קדנציות.   
 בשנת 1993 ראה אור בעריכתו הכותר: **יעקב רז – חייל בר-כבוד**, בחסות ברית חיילי האצ"ל, וכן, טיפל בהוצאת **לקסיקון האצ"ל** בעריכת ד"ר יעקב מרקוביצקי. הוא שימש כיושב ראש עמותת "שוני" בבנימינה. משנת 1999 הוא חבר הנהלת מכון ז'בוטינסקי בישראל ולאחר פטירתו של אל"ם (מיל') פלג תמיר, נבחר לתפקיד יושב ראשה.

קישורים חיצוניים
----------------

ויקישיתוף מדיה וקבצים בנושא **מרדכי שריג** בוויקישיתוף

הערות שוליים
------------

1. ↑  אודות המכון, באתר מכון ז'בוטינסקי בישראל
2. ↑  יעקב מרקוביצקי (עורך), תל אביב, **לקסיקון האצ"ל**, תל אביב, הוצאת משרד הביטחון וברית חיילי האצ"ל, 2005.
**ארטה פלורסקו** (ברומנית: **Arta Florescu** ‏ 10 במרץ 1921 - 6 במאי 1998) הייתה זמרת סופרן ומורה רומניה.

חייה
----

פלורסקו נולדה בבוקרשט ולמדה בקונסרבטוריון שם בשנים 1939-42. הופעתה הראשונה הייתה בשנת 1939 ברדיו בוקרשט, בתוכנית לידר משל דיפארק, שומאן ואלסנדרסקו. ב-1941 שרה באתניאום בבוקרשט לידר של וולף, שוסון, ריכרד שטראוס, סטרווינסקי, אנסקו ועוד.

בשנים 1937 עד 1945 הייתה סולנית באגודה הכוראלית של רומניה. הופעתה הראשונה באופרה הייתה ב-5 בדצמבר 1942 ב"לוצ'יה די למרמור" של דוניצטי באופרה הרומנית. מאז גילמה יותר מ-70 תפקידים באופרות רבות, בהן החטיפה מן ההרמון, נישואי פיגארו ודון ג'ובאני של מוצרט, הטרובאדור, לה טרוויאטה, אאידה, ריגולטו, כוחו של גורל, דון קרלו ואותלו של ורדי, "וילהלם טל" של רוסיני, "איפיגניה באאוליס" של גלוק ועוד. במהלך הקריירה שלה שרה פלורסקו בין השאר על בימות תיאטרון בולשוי במוסקבה, האופרה של ברלין, האופרה של לייפציג, "שאנז אליזה" בפריז ויצאה לסיורי קונצרטים בארצות הגוש המזרחי, באירופה, בסין ובברזיל. בין השאר ביקרה גם בישראל.

ארטה פלורסקו כיהנה כראש הקתדרה ללימודי קול ושירה באקדמיה ע"ש אנסקו בבוקרשט מ-1950 עד 1980. בין תלמידותיה שקנו פרסום עולמי היו הזמרות יוליה ואראדי, ויוריקה קורטז ואנג'לה גאורגיו.

מקור
----

אנציקלופדיה רומנית אינטרנטית

לקריאה נוספת
------------

* ארטה פלורסקו ויוסיף סאבה, "קונטרפונקט לירי", דיאלוגים בין זמרת למוזיקולוג וצ'מבליסט

קישורים חיצוניים
----------------

* ארטה פלורסקו, באתר AllMusic (באנגלית)
* ארטה פלורסקו, באתר MusicBrainz (באנגלית)
* ארטה פלורסקו, באתר Discogs (באנגלית)

הערות שוליים
------------

1. ↑  אלאן בליית, "אנג'לה גאורגיו" במילון גרוב למוזיקה ומוזיקאים אונליין
2. ↑  מקס לופרט, "יוליה ואראדי" במילון גרוב למוזיקה ומוזיקאים אונליין

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb14036516j (data)
* GND: 134142462
* ISNI: 0000 0000 7840 425X
* LCCN: n89602464
* MusicBrainz: b4798b89-0c66-47a8-b319-207d3ec29d09
* NKC: mzk2009512088
* NLP: a0000003106942
* SUDOC: 244080909
* VIAF: 34657849
* WorldCat: lccn-n89602464

 |
**פילישמארוט** (בהונגרית: **Pilismarót**) הוא כפר במחוז קומארום-אסטרגום, בנפת אסטרגום.

מיקום
-----

הכפר שוכן במחוז קומארום-אסטרגום, בעיקול הדנובה, על הגדה הימנית של הנהר, למרגלות הרי המארוטי השייכים להרי וישגראד (סותר במידת מה את הקידומת "פיליש" כי היישוב איינו שייך להרי פיליש). היישוב שוכן בסמוך לכביש מהיר 11, בצד הנגדי של הדנובה מזבגן וסוב. הוא מחובר לזבגן וסוב במעבורת.

היסטוריה
--------

 אחוזת הקנאסט
היישוב היה מיושב עוד מימי קדם, כפי שמעידים הממצאים הארכאולוגיים הרבים שנמצאו שם. במקום הכפר עמד היישוב הרומי לשעבר קסטרה עד הרקולם (Castra Ad Herculem).

שמו של מארוט מוזכר לראשונה בשנת 1138 באמנה של בלה השני, מלך הונגריה, השם נכתב בצורת Marout באותה תקופה. במהלך פלישת המונגולים לאירופה הפכה את מארוט לשממה, יחד עם היישובים שמסביב. בשנת 1260, המלכה מריה לסקרינה תרמה את היישוב למנזר הבנדיקטיני אנדראס הקדוש בווישגראד. בשנת 1278 לאסלו הרביעי, מלך הונגריה תמלל ואישר את תעודת התרומה של המנזר.

בשנת 1391, מלך הונגריה, זיגיסמונד, קיסר האימפריה הרומית הקדושה לקח את אחוזת מארוטי מהבנדיקטינים ותרם אותה לפרובוסט של אישטוואן הראשון, מלך הונגריה באסטרגום. בשנת 1398, לעומת זאת, היישוב שוב היה ברשותו של מנזר אנדראס הקדוש. בשנת 1493 המלך אולסלו השני, מלך בוהמיה והונגריה תרם את אחוזות מארוט של המנזר הבנדיקטיני של אנדראס הקדוש בווישגראד למסדר הפאוליסטי (משורש פאולוס). מארוט נשאר עם הפאוליסטים עד 1786.

בתקופת הטורקים, מארוט נחשבה שוב בין היישובים ההרוסים, רק פה ושם נותר תושב אחד או שניים.

במהלך מלחמת העצמאות של ראקוצי, כתוצאה מהמלחמות והקרבות שעברו במארוט וסביבתו, הפך הכפר לשומם שוב, אך אנשי הפאוליסטים התיישבו בכפר וגם הונגרים וסלובקים מהונגריה העליונה שבמחוז ניטרה.

אתרים בעלי עניין
----------------

 האנדרטה ההיסטורית עם הדגל הלאומי (התיישבות המדיארים במרכז אירופה, מהפכת 1848 בהונגריה, חוזה טריאנון, המרד ההונגרי)
 שחזור של דג זאנדר בגודל שיא שנתפס בפילישמארוט בשנת 2007 במוזיאון הציד Zsigmond Széchenyi בהטוון
* כנסייה קתולית שנבנתה בשנת 1821
* כנסייה קלוויניסטית שנבנתה בשנת 1685
* שרידי מבצר רומי
* פסל מיהאי ואילונה דובוזי ו
* אחוזת Heckenast - נבנתה על ידי גוסטב הקנסט בסביבות שנת 1860.
* האנדרטה ההיסטורית עם הדגל הלאומי (התיישבות המדיארים במרכז אירופה, מהפכת 1848 בהונגריה, חוזה טריאנון, המרד ההונגרי)

נולדו כאן
---------

* ארפאד לנדיאל, רופא, אחד הרופאים על הספינה קרפטיה (RMS Carpathia) שהשתתפה בחילוץ במהלך הטרגדיה של הטיטניק.

ראו גם
------

* אתר האינטרנט של עיריית פילישמארוט
* פ]ילישמארוט באתר tuzazom.com

קישורים חיצוניים
----------------

* 

* אתר האינטרנט הרשמי של פילישמארוט

ויקישיתוף מדיה וקבצים בנושא **פילישמארוט** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no98093489
* NKC: ge813283
* VIAF: 128160477
* WorldCat (עם VIAF): 128160477

 |
**ג'ון פרדריק ספינקס** (28 בנובמבר 1953 – 9 ביולי 2014) היה פזמונאי ומוזיקאי אנגלי. הוא היה ידוע בעיקר בזכות היותו הגיטריסט וכותב השירים של להקת The Outfield.

ביוגרפיה
--------

ספינקס, טוני לואיס ואלן ג'קמן ניגנו יחד בהרכב "Sirius B" משנות השבעים. לאחר שהתאמנו במשך חצי שנה, ההרכב התפרק בגלל הופעתו של הפאנק רוק. בשנות השמונים הקליט ספינקס כמה הדגמות בשם "Baseball Boys", שם שנבחר משום שהיה דומה מאוד לחבורה בשם "Baseball Furies" מהסרט *"The Warriors"*. "רק כדי להיות מקומם, שמתי את מה שהרגשתי שזה שם טיפשי בהדגמות", אמר ספינקס, "והאנשים שלקחתי אותם אליהם אמרו "נשמע נהדר, אנחנו יכולים לראות את הלהקה?" ולא הייתה ממש להקה". ספינקס הצטרף יחד עם לואיס וג'קמן כדי להופיע כ"Baseball Boys", ואז החליף את שמם ל"The Outfield" בשנת 1984. אלבום הבכורה שלהם, "*Play Deep"*, הפך ללהיט עם מכירת רב-פלטינה עם צאתו בשנת 1985. ספינקס כתב את הלהיט הגדול ביותר של הלהקה, "Your Love", שהגיע לעשירייה הראשונה ב- *Billboard* Hot 100 בשנת 1986. שדה החוץ יצא להפסקה בשנות התשעים אך התכנס שוב להקלטת האלבום "*Replay*" בשנת 2011.

מותו
----

ספינקס נפטר ב-9 ביולי 2014 בגיל 60. היה לו סרטן כבד במשך שנים. הוא הותיר אחריו אישה ושני ילדים. ספינקס והלהקה כתבו חומר חדש זמן קצר לפני מותו, אך לא ברור אם הוא ישוחרר.

קישורים חיצוניים
----------------

* ג'ון ספינקס, במסד הנתונים הקולנועיים IMDb (באנגלית)
* ג'ון ספינקס, באתר AllMusic (באנגלית)
* ג'ון ספינקס, באתר MusicBrainz (באנגלית)
* ג'ון ספינקס, באתר Discogs (באנגלית)
* ג'ון ספינקס, באתר SecondHandSongs
* ג'ון ספינקס, באתר "Find a Grave" (באנגלית)

הערות שוליים
------------

1. ↑  Popson, Tom (1 באוגוסט 1986). "In This Outfield, They Root, Root, Root For Soccer". *Chicago Tribune*. נבדק ב-11 ביולי 2014. `{{cite news}}`:  (עזרה)
2. 1 2  Herbert, Geoff (10 ביולי 2014). "John Spinks dead: The Outfield's 'Your Love' songwriter-guitarist dies at 60". *The Post-Standard*. נבדק ב-8 במרץ 2020 – via syracuse.com. `{{cite news}}`:  (עזרה)

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: 6dba40e1-1856-4df5-b33e-dec5df23b9a0
* VIAF: 68140194
* WorldCat: lccn-n93050180

 |
**ויקטור פליפה מנדס אובנדו** (בספרדית: **Víctor Felipe Méndez Obando**; נולד ב-23 בספטמבר 1999 בוואלדיביה שבצ'ילה) הוא כדורגלן צ'יליאני המשחק בעמדת הקשר האחורי בקבוצת צסק"א מוסקבה מליגת העל הרוסית ובנבחרת צ'ילה.

קריירת מועדונים
---------------

מנדס גדל במחלקת הנוער של אוניון אספניולה. הוא ערך 116 הופעות ליגה במדי המועדון במסגרת ליגת העל הצ'יליאנית, בהן הבקיע שלושה שערים.

ב-28 ביולי 2022 חתם על חוזה לשלוש שנים בצסק"א מוסקבה מליגת העל הרוסית. ב-6 באוגוסט ערך את הופעת הבכורה שלו במועדון, בניצחון 1–4 על פאקל וורונז' במסגרת המחזור הרביעי בליגה לעונת 2022/2023. בעונתו הראשונה במועדון ערך 26 הופעות ליגה, וכן זכה בגביע הרוסי.

קריירה בינלאומית
----------------

ב-8 בדצמבר 2021 ערך מנדס את הופעת הבכורה שלו בנבחרת צ'ילה, בתיקו 2-2 נגד נבחרת מקסיקו במשחק ידידות.

תארים
-----

צסק"א מוסקבה
* הגביע הרוסי (1): 2022/2023

קישורים חיצוניים
----------------

ויקישיתוף מדיה וקבצים בנושא **ויקטור מנדס** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams

הערות שוליים
------------

1. ↑  Виктор Мендес пополнил состав красно-синих באתר הרשמי של צסק"א מוסקבה, 28 ביולי 2022 (ברוסית)
**מרטין פאר** (באנגלית: **Martin Parr**;‏ נולד ב-23 במאי 1952, אפסום) הוא צלם בריטי שפרסם כ-40 ספרי צילום והשתתף בכ-80 תערוכות.

ביוגרפיה
--------

מרטין פאר נולד בעיירה אפסום שבסארי כ-15 ק"מ מלונדון. בשנים 1970–1972 הוא למד צילום באוניברסיטה במנצ'סטר. בשנת 1982 הוא פרסם ספר צילום ראשון Bad Weather. בהמשך הוא פרסם מספר ספרים נוספים עם צילומי נופי אנגליה בשחור-לבן.

בשנת 1982 מרטין פאר החל לצלם אנשים ממעמד הפועלים ועבר לצילומי צבע. תוצאות העבודה רוכזו בספר The Last Resort: Photographs of New Brighton (1986) משנת 1986.

בשנת 1987 פאר ואשתו עברו להתגורר בבריסטול. פאר המשיך לעסוק בצילום ולפרסם את עבודותיו.

בשנת 1988 הוא הצטרף לסוכנות מגנום. בשנת 2014 הוא מונה לנשיא הארגון וכיהן בתפקיד 3.5 שנים.

מרטין פאר היה אוצר מספר תערוכות צילום. הוא עוסק בהדרכה ומלמד באוניברסיטה.

בין הספרים שפאר פרסם סדרה של 10 ספרים בהם הוא שיתף צילומים של צלמים אחרים לרבות יאן באנינג ואסוקו נרחאשי. בשנת 2004 הוא פרסם ספר עם צילומים של הנריק רוס מגטו לודז'.

בשנת 2006 הוענק לפאר פרס אריך סולומון. בהמשך הוא קיבל פרסים נוספים מארגונים בינלאומיים. בשנת 2021 הוא התקבל למסדר האימפריה הבריטית.

בין התערוכות הבולטות של פאר נמנים תערוכה במרכז האמנויות ברביקן, במוזיאון ריינה סופיה, בהגלריה הלאומית ז'ה דה פום ובבית סאמרסט. בסך הכל הוא הציג את צילומיו בכ-80 תערוכות סרחבי העולם. עבודות של פאר מוצגות במכון האמנות של שיקגו, מוזיאון ויקטוריה ואלברט ובגלריית טייט.

קישורים חיצוניים
----------------

* מרטין פאר, ברשת החברתית אקס (טוויטר)
* מרטין פאר, ברשת החברתית אינסטגרם
* מרטין פאר, במסד הנתונים הקולנועיים IMDb (באנגלית)
* מרטין פאר, באתר Discogs (באנגלית)
* אתר האינטרנט הרשמי של מרטין פאר

ויקישיתוף מדיה וקבצים בנושא **מרטין פאר** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007567822905171
* AGSA: 5278
* BIBSYS: 90748871
* BNE: XX4694501
* BnF: cb12246267w (data)
* CANTIC: a1214695x
* CiNii: DA12619502
* GND: 119299011
* ISNI: 0000 0001 2134 1697
* LCCN: n83149025
* LNB: 000066838
* NDL: 001138529
* NGV: 15100
* NKC: ola2002139975
* NLA: 35086358
* NLP: a0000001785153
* NTA: 087740761
* PIC: 306823
* RKD: 207131
* SELIBR: 228309
* SNAC: w6cg7mtx
* SUDOC: 031202292
* Trove: 822365
* ULAN: 500029893
* VIAF: 56665622
* WorldCat: lccn-n83149025

 |
**פנתר** הוא רכב שטח ממוגן שנבנה בחט"ל על בסיס משאיות אושקוש. הכלי נמצא בשימוש צה"ל ונועד להחליף את הזאב והסאפרון.

עיצוב
-----

הפנתר שוקל כעשרה טונות ומגיע למהירות של עד 70 קמ"ש מטעמי בטיחות. הוא יועד להיות יציב בשטח ושבעזרתו יהיה ניתן להוביל לוחמים ולפנות פצועים במהרה. בפנתר יש מקומות ישיבה המסוגלים להכיל עד 14 אנשים, ובניגוד לזאב הפנתר תוכנן כך שיהיה מסוגל לשאת במשקל של מספר טונות ואף יותר מכך וללא שחיקה.

היסטוריה
--------

במהלך מבצע צוק איתן נצפה רכב פיקוד ממוגן בכינוסי כוחות צה"ל מחוץ לרצועה שהופעל על ידי איחוד הצלה, הכלי ככל הנראה הוא אב טיפוס של הפנתר שהושאל ממנת"ק.

בתחילת 2017 צה"ל החל להחליף את צי משאיות הריאו שלו במשאיות FMTV (אנ') של אושקוש. וכך הוחלט שכדי להוריד את עלויות התחזוקה הפנתר ייבנה על בסיס משאיות אושקוש.

בתחילת 2019 נחשף הפנתר, שנועד להחליף את הזאב. ב-2021 נמסר הפנתר ליחידות המבצעיות, ומאז משתמש צה"ל בפנתר בכניסה לשטחי A, ו-B ולכפרים ביהודה ושומרון.

בתחילת 2023 שופר הפנתר ונוספו לו יכולות הגנתיות נוספות, ויוצר רכב ממוגן חדש קטן יותר, טיגריס.

ביוני 2023 נפגע רכב פנתר ממטען שהתפוצץ תחתיו במהלך פעילות מבצעית במחנה הפליטים ג'נין, וכתוצאה מכך הוא הושבת לחלוטין והיה צורך לחלצו תחת אש כבדה. במבצע החילוץ נפצעו שבעה לוחמים וחמישה כלי רכב נוספים נפגעו ממטענים. בעקבות זאת עתיד צה"ל להוסיף מיגון לפנתרים ולכלי רכב נוספים שבשימוש בשטח A.

גלריה
-----

* 
* 
* 
* 
*

קישורים חיצוניים
----------------

ויקישיתוף מדיה וקבצים בנושא **פנתר** בוויקישיתוף

הערות שוליים
------------

1. 1 2  יואב זיתון, מיגון נשלף, מצלמות היקפיות ומושבים נוחים: הפנתר החדש של צה"ל, באתר ynet, 3 במרץ 2019
2. 1 2   ליאור נוישטיין, לקחנו את ה"פנתר" החדש לנסיעת מבחן אחרונה, באתר צה"ל, 4 באפריל 2019
3. ↑  משוריין "12 טון" - ה - MRAP הישראלי?
4. ↑  יובל אזולאי, ‏משאיות ה"ריו" משתחררות מצה"ל: משהב"ט ירכוש 200 מארה"ב, באתר גלובס, 11 בינואר 2017
5. ↑   המשאיות החדשות והאמבולנסים המבצעיים שישפרו את הכשירות של צה"ל, באתר צה"ל, 23 בדצמבר 2018
6. ↑  צה"ל מחליף את ה"זאב" ברכב חדש, באתר iHLS, ‏4 בינואר 2020
7. ↑  טקס גזירת סרט וחשיפת ליין הפנתר, בעמוד הפייסבוק של אגף הטכנולוגיה והלוגיסטיקה, 8 בינואר 2020
8. ↑  פנתר, לא מה שחשבתם, בעמוד הפייסבוק של החטיבה הטכנולוגית ליבשה, 9 בפברואר 2021
9. ↑   מיה צדוק, אחרי 19 שנות זאב - הטיגריס נכנס לזירה, באתר צה"ל, 19 בפברואר 2023
10. ↑   תיעוד ממצלמת גו-פרו מהפעילות המבצעית בג'נין, באתר צה"ל, 19 ביוני 2023
11. ↑  כתבי ynet, פועלים תחת אש לחילוץ רכב שנפגע ממטען. לראשונה זה שנים: מסוק הפציץ ביו"ש, באתר ynet, 19 ביוני 2023
**Vitalogy** הוא אלבום האולפן השלישי של להקת פרל ג'אם שיצא בדצמבר 1994. האלבום כונה אלבום קונספט על ידי חלק מהמבקרים, והוא מתואר רבות כאלבום ייחודי ואף משונה, בגלל הטקסטים הביזאריים ברובם והמוזיקה הניסיונית שלו.

האלבום זכה למועמדות לפרס גראמי לאלבום השנה.

סקירה כללית
-----------

האלבום, יצא בפורמט המזכיר ספר רפואה עתיק. החוברת המצורפת אליו מכילה דיונים בנושאי רפואה ואיכות חיים, המבוססים על ספר בעל אותו השם מתחילת המאה העשרים שאדי ודר מצא במכירת חצר. הוא יצא בתחילה בפורמט של תקליט ויניל והפך לתקליט הוויניל הראשון מאז המצאת התקליטור שנכלל ברשימת האלבומים הנמכרים (הגיע למקום ה-55). בפורמט של תקליטור, האלבום הגיע למקום הראשון במצעד מכירות האלבומים של בילבורד.

מילות השיר "Whipping" מודפסות מעל עצומה נגד הפלות המיועדת לביל קלינטון. רבים מאמינים כי השיר "Immortality" מתאר את סצנת התאבדותו של קורט קוביין ("כתב משורבט ומתמוסס, קופסת סיגרים על הרצפה") למרות שוודר עצמו הכחיש זאת והשיר בוצע בגרסאות שונות בהופעות עוד לפני מותו של קוביין. שירים רבים אחרים באלבום עוסקים במרומז בלחצים הנובעים מתהילה ומאובדן של פרטיות.

השיר "Corduroy" הפך ללהיט בקרב המעריצים, והוא מבוצע כמעט בכל הופעה. השיר "Spin the Black Circle" ("סובבו את העיגול השחור") העניק לפרל ג'אם את פרס גראמי היחיד בו זכתה מעולם, על שיר ההארד רוק הטוב ביותר לשנת 1996. השיר מתחיל בנגינה מהירה ועוצמתית של גיטרה אחת, שאליה מצטרפת גיטרה נוספת, ואז ודר מתחיל לשיר בצרחות ובסגנון "גראולינג" עד לסוף השיר. לדבריו של ודר השיר מושפע מאהבתם של חברי הלהקה לתקליטי ויניל, אך רבים מאמינים ששיר זה ושירים נוספים באלבום עוסקים בהתמכרות לסמים.

את השיר "Better Man" כתב ודר על אביו החורג, במספר הופעות חיות נשמע ודר אומר "שיר זה מוקדש לממזר שנשא לאשה את אימי". לאחר שאביו הביולוגי נפטר אימו של ודר נישאה בשנית, וודר האמין שהיא עשתה זאת משיקולים כלכליים בלבד ופחדה לעזוב את בעלה כאשר הוא החל להיות אלים כלפיה.

הרצועה "Hey Foxymophandlemama, That's Me" החותמת את האלבום הוא לדעת רבים הביזארית ביותר בקטלוג של פרל ג'אם. היא מורכב בעיקר מפידבקים מעוותים, תיפופים קלים, ולולאות מעוותות של הקלטות של מטופלים אמיתיים בבית חולים פסיכיאטרי. השיר הוא הארוך ביותר באלבום ותורם לאווירה הניסיונית השולטת בו.

רשימת השירים
------------

כל השירים נכתבו על ידי פרל ג'אם, אלא אם כן צוין אחרת:


|  |
| --- |
| 1. "Last Exit" (2:54)
2. "Spin the Black Circle" (2:48)
3. "Not for You" (5:52)
4. "Tremor Christ" (4:12)
5. "Nothingman" (ודר/אמנט) (4:35)
6. "Whipping" (2:35)
7. "Pry, To" (1:03)
8. "Corduroy" (4:37)
9. "Bugs" (2:45)
10. "Satan's Bed" (ודר/גוסארד) (3:31)
11. "Better Man" (ודר) (4:28)
12. "Aye Davanita" (2:58)
13. "Immortality" (5:28)
14. "Hey Foxymophandlemama, That's Me" (A.K.A - "Stupid Mop") (7:44)
 |

קישורים חיצוניים
----------------

* מידע על האלבום *Vitalogy* באתר MusicBrainz
* מידע על האלבום *Vitalogy* באתר AllMusic
* האלבום *Vitalogy* באתר Discogs
* האלבום *Vitalogy* באתר ספוטיפיי
* האלבום *Vitalogy* באתר יוטיוב

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 6e384e83-6cb1-36bd-813c-ca7d4cf4b9ba

 |
|  |
| --- |
| **יש לערוך ערך זה**. ייתכן שהערך סובל מבעיות ניסוח, סגנון טעון שיפור או צורך בהגהה, או שיש לעצב אותו, או מפגמים טכניים כגון מיעוט קישורים פנימיים. |
| אתם מוזמנים לסייע ולערוך את הערך. אם לדעתכם אין צורך בעריכת הערך, ניתן להסיר את התבנית. ייתכן שתמצאו פירוט בדף השיחה. |

**עצבת אל-אנצאר** (בערבית: **عصبة الأنصار**, תרגום: חטיבת התומכים בנביא מוחמד) הוא ארגון טרור פלסטיני הפועל בלבנון, בעיקר במחנות הפליטים עין אל חילווה ליד צידון ונהר אל-בארד ליד טריפולי. הארגון הוקם בשנת 1982 על ידי השיח' השאם אל-שרידי, ורבים מפעילי ארגון אף השתתפו בלחימה באפגניסטן, בבוסניה, בצ'צ'ניה ובחבל קשמיר.

בסמלו של הארגון מופיע הביטוי "אין ממשל בלא ג'יהאד ואין ג'יהאד ללא דם".

הקשר עם אל-קאעידה
-----------------

מועצת הביטחון של האו"ם מחשיבה את עצבת אל-אנצר כמסונף לאל-קעידה. הקשר הראשוני בין ארגון עצבת אל-אנצאר ובין ארגון אל-קאעידה נוצר במהלך המלחמה באפגניסטן, בין השנים 1979 עד 1989, כאשר מוג'אהדין משני הארגונים הצטרפו למלחמה בסובייטים שפלשו לאפגניסטן. בתום הקרבות, עם שובם לארצם, הביאו הלוחמים עמם את הרעיונות של ג'יהאד נגד ה"מערב", ואף החלו לבצע פיגועים נגד מטרות מערביות בלבנון. לפי כמה דיווחים, בשלהי שנות התשעים של המאה העשרים, ארגון אל-קאעידה סיפק מימון כספי משמעותי לארגון עצבת אל-אנצאר, ופעילי עצבת אל-אנצאר אף התאמנו במחנות האימון של אל-קאעידה באפגניסטן. כתוצאה משיתוף הפעולה בין הארגונים, עצבת אל-אנצאר התפתח והפך מארגון בעל שאיפות אזוריות לארגון בעל מטרות רחבות וגלובליות יותר.

הערות שוליים
------------

1. ↑  חיים איסרוביץ, מלבנון לפיגוע ליד רצועת עזה, באתר nrg‏, 12 בינואר 2006
2. 1 2  אלה לוי-וינריב, ‏"גלובס" ממפה את חמשת ארגוני הטרור האסלאמיים הבולטים במזרח התיכון, באתר גלובס, 16 באוגוסט 2014
3. ↑  ASBAT AL-ANSAR, The Unites Nations Security Council, ‏6/10/2001
4. ↑  Jonathan Schanzer, New Evidence of Wider Threats from Lebanon's Asbat al-Ansar, The Washington Institute For Near East Policy, ‏3/10/2003
רבי **יצחק בן מלכי צדק מסימפונט** (בראשי תיבות נפוצים: **ריבמ"ץ**; תת"ל (1070)-תתק"י (1150) בערך) היה פרשן של המשנה, שחי באזור סיפונטו (Siponto) שבאיטליה. מכונה לעיתים "הרב היווני" משום שדרום איטליה הייתה בזמנו חלק מהקיסרות הביזנטית.

פירושו למשנה
------------

לידינו הגיע פירושו לסדר זרעים בלבד, אך בידי כמה מהראשונים היה גם פירושו על סדר טהרות. פירושו ברור וקצר, והוא מתרגם לעיתים מילים קשות במשנה לאיטלקית, ליוונית או לערבית. הוא הרבה לפרש את המשנה על פי התלמוד הירושלמי, אך ייתכן שדבר זה נובע מהעובדה שפירושיו (שבידנו) הם על מסכתות שאין עליהם תלמוד בבלי. פירושו הובא פעמים רבות אצל רבי שמשון משאנץ, אך בדרך כלל ללא הזכרת שמו. פירושו לסדר זרעים נדפס בש"ס וילנא. מהדורה מדויקת על פי שני כתבי יד בצירוף הערות יצאה לאור בשנת תשל"ה בידי הרב ניסן זק"ש, בהוצאת מכון התלמוד הישראלי השלם.

משפחתו
------

לריבמ"ץ היו שני בנים (לפחות), רבי שילה ורבי יהודה, אך לא ידועים פרטים עליהם. תשובת הרב שמואל מאוטרנטו לר' שילה מובאת בספר העטור, אות שי"ן.

קישורים חיצוניים
----------------

* מידע על יצחק בן מלכי צדק בקטלוג "מרחב" של הספרייה הלאומית
* יצחק בן מלכי צדק, דף שער בספרייה הלאומית

הערות שוליים
------------

1. ↑  מבוא לתורה שבעל פה, יחידות 3–4, עמ' 80.
2. 1 2  אברהם מאיר וייס, **שמות חכמים**, ה'תשס"ט, עמ' קלה
3. ↑  על פי הביוגרפיה של פרויקט השו"ת על הערך ריבמ"ץ.

| פרשני המשנה |
| --- |
| פרשנות ימי הביניים | המאסף • פירוש ריבמ"ץ לסדר זרעים • פירוש המשנה לרמב"ם • פירוש ר"ש • פירוש הרא"ש |
| פרשנות העת החדשה | פירוש רע"ב • תוספות יום טוב • עיקר תוספות יום טוב • מלאכת שלמה • תפארת ישראל • קב ונקי • כף נחת |
| פרשנות מודרנית | חנוך אלבק • פינחס קהתי • משנת ארץ ישראל |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007313137005171
* GND: 1037468317
* ISNI: 0000 0001 1992 2863
* LCCN: nr94021457
* VIAF: 68811881
* WorldCat: lccn-nr94021457

 |
**עמוס נחום** (באנגלית: **Amos Nachoum**; נולד ב-1950) הוא צלם טבע ישראלי-אמריקאי, מגדולי צלמי החי (אנ') התת-מימי בעולם.

ביוגרפיה
--------

נחום נולד בשכונת גבעת עלייה שביפו, בנם הבכור של זוג יוצאי טריפולי. לעמוס שתי אחיות צעירות, אילנה ומיכל.

כבר בילדותו חלם להיות צלם. בשנת 1969 התגייס לסיירת שקד ושירת בה כלוחם. עם שחרורו התמחה במשך שנה כצלם אופנה, ולאחר מכן חזר לשירות במלחמת יום כיפור באזורי הקרבות בסיני.

כבר מתחילת שירותו נהג לצלם "תמונות מלחמה"; תצלומים שצילם התפרסמו על ידי סוכנות הידיעות AP. לאחר שחרורו נכנס עם חבריו לעסקי השטת יאכטות, ובמסגרת זו טייל בעולם.

למד צלילה וחלם ללמוד קולנוע, ולשם כך נסע באמצע שנות ה-70 לניו יורק. שם לימד צלילה ולבסוף הקים חברת נסיעות, La Mer Diving Seafari, שהתמחתה בצלילות תיור באזורים שונים בעולם. במחצית השנייה של שנות ה-80 מכר את חלקו בעסק, הן מאחר שרצה להגשים את חלומו להיות צלם והן מסיבות אידאולוגיות, שכן לא רצה להיות שותף לפגיעה בשוניות אלמוגים, והחליט לעסוק באופן מקצועי בצילום חיות ימיות גדולות: כרישים, לווייתנים, דולפינים ודובי קוטב.

ב-1992 הקים חברה שתממש את חזונו, Big Animals Photography Expeditions, ומאז, במשך עשרות שנים, הוא מצלם ומוביל משלחות צילום רבות לאתרים ימיים בעולם.

לאורך הקריירה שלו זכה נחום בפרסים רבים, ביניהם פעמיים ב-Wildlife Photographer of the Year (אנ')‏, בקטגוריית התנהגות בעלי חיים. צילומיו הופיעו במאות עיתונים ברחבי העולם.

הוא נחשב למרצה מבוקש ופרסם מאות כתבות טבע במגזינים ברחבי העולם, בין היתר במטרה להגביר את המודעות לסכנה הנשקפת למינים שונים של חיות בר.

עמוס מתגורר במונטריי שבקליפורניה.
בשנת 2015 צולם סרט תיעודי, בבימויים של יונתן ניר ודני מנקין, המתחקה אחר סיפור חייו ואחר מסעו של נחום לקנדה הארקטית לצלם דוב קוטב צולל.

באפריל 2019 נבחר סרט זה ששמו ״תמונת חייו״ לסרט הפתיחה של פסטיבל ״דוקאביב״.

קישורים חיצוניים
----------------

* אתר האינטרנט הרשמי של עמוס נחום
* אתר BigAnimals Expeditions
* רוית נאור, לשחות ולצלם: עמוס נחום עם הכרישים, באתר nrg‏, 15 בדצמבר 2011
* ארז ארליכמן, כריש עם עדשה: פרס הוקרה לצלם עמוס נחום, באתר ynet, 15 בנובמבר 2014
* הצלם עמוס נחום על החיים מתחת למים, סרטון באתר יוטיוב, רואים עולם, 2015
* רותם גרוזוביק, ‏צפו: תמונות טבע מרהיבות, באתר ‏מאקו‏, 23 באפריל 2011

* Edwin Marcow, Amos Nachoum, *X-Ray Mag*, 4 (2005), pp. 89–92
* Yonatan Nir, What Comes Naturally, *Haaretz*, Sep 6, 2007
* Stephen Frink, Amos Nachoum: Master of Megafauna, *Alert Diver*, 2013

הסרט התיעודי:

* ארז ארליכמן, הכי קרוב לדוב הקוטב: המסע של עמוס נחום, באתר ynet, 21 ביוני 2015
* יונתן ניר, קנדה הארקטית, מחכים לדובי הקוטב בשממה הקפואה, באתר ynet, 16 באוגוסט 2015
* יונתן ניר, קנדה הארקטית, יוצאים לים: דב קוטב במרחק של מטר וחצי, באתר ynet, 18 באוגוסט 2015
* יונתן ניר, קנדה הארקטית, צפו: הצלם ששחה עם שלושה דובי קוטב בים, באתר ynet, 21 באוגוסט 2015
* נירית אנדרמן, איך נראה דוב קוטב מתחת למים?, באתר הארץ, 6 בדצמבר 2015

מאמרים/שיחות:

* עמוס נחום, זן ואמנות עשיית התמונות, באתר Idive
* Amos Nachoum - No Demons of the Sea, סרטון באתר יוטיוב,‏ TEDxConejo,‏ 2011
* The Ambassador Amos Nachoum, סרטון באתר יוטיוב,‏ Highlight Israel

הערות שוליים
------------

1. ↑  Best Wildlife Photos of 2007 Announced, National Geographic, 2007.
**ולרי פטרוב** (בבולגרית: **Валери Петров**‏; 22 באפריל 1920, סופיה, ממלכת בולגריה - 27 באוגוסט 2014, סופיה, בולגריה), היה תסריטאי מחזאי, סופר ילדים, ומשורר בולגרי ממוצא יהודי אשר כיהן גם כחבר הפרלמנט הבולגרי.

קורות חיים
----------

ולרי פטרוב היה שם העט של **ולרי נסים מבורך** (בבולגרית: Валери Нисим Меворах), אשר נולד בסופיה לעורך הדין פרופסור נסים מבורך שכיהן כשגריר בולגריה בארצות הברית ובאו"ם ולמריה פטרובה שהייתה מורה לצרפתית בבית ספר תיכון. הוא בוגר הפקולטה לרפואה של אוניברסיטת סופיה. ב-1935 הוציא לאור את ספר השירה הראשון שלו ובהמשך, לאחר פרסום החוק להגנת האומה החל לכתוב תחת שם העט ולרי פטרוב, תוך שהוא מאמץ את שם משפחתה של אימו וזאת בשל רדיפות היהודים בבולגריה.

ב-1944, לאחר ההפיכה שהובילה חזית המולדת הבולגרית והצטרפות בולגריה לבעלות הברית, הועסק פטרוב ככתב צבאי. לאחר תום המלחמה נמנה עם מייסדי ועורכי העיתון הסאטירי "Стършел" - "הצירעה" ובהמשך כיהן כנספח התרבות בצירות הבולגרית באיטליה. לאורך הקריירה הוציא לאור פטרוב 12 ספרי שירה, וכתב 19 תסריטים לסרטי קולנוע ואנימציה ו-8 מחזות. הסרט מעבר לכל חלום מתבסס על תסריט שכתב פטרוב ב-1981. כמו כן תרגם ולרי פטרוב מיצירותיהם של יוהאן וולפגנג פון גתה וויליאם שייקספיר לבולגרית. פטרוב זכה להוקרת הממסד האמנותי הבולגרי ולפרסים רבים על תרומתו לתרבות בבולגריה. ב-2007 זכה לפרס הוקרה מיוחד שהוענק לו על ידי ראש ממשלת בולגריה דאז סרגיי סטאנישב וב-2011 בפרס האקדמיה הבולגרית למדעים.

בראשית שנות ה-90 של המאה ה-20 כיהן פטרוב כחבר הפרלמנט הבולגרי ולתקופה קצרה היה סגן יושב ראשו. ולרי פטרוב הלך לעולמו ב-27 באוגוסט 2014 בסופיה, לאחר שלקה בשני אירועים של שבץ מוחי והוא בן 94 שנים.

קישורים חיצוניים
----------------

ויקישיתוף מדיה וקבצים בנושא **ולרי פטרוב** בוויקישיתוף

* ולרי פטרוב, במסד הנתונים הקולנועיים IMDb (באנגלית)
* ולרי פטרוב, במסד הנתונים הקולנועיים KinoPoisk (ברוסית)
* ולרי פטרוב - מצפונה של בולגריה, באתר mycentury.tv  (באנגלית) ו(בבולגרית)
* נפטר המשורר ולרי פטרוב, באתר "סוכנות הידיעות של סופיה", אוחזר ב-27 באוגוסט 2014 (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007370949505171
* BnF: cb13197179v (data)
* GND: 119321319
* ISNI: 0000 0001 2136 6464
* LCCN: n82032647
* NDL: 00472998
* NKC: jn19981001973
* NTA: 074537229
* SUDOC: 035573694
* VIAF: 64148275
* WorldCat: lccn-n82032647

 |
**רפסודיות הונגריות** (בצרפתית: **Rapsodies hongroise**; בגרמנית: **Ungarische Rhapsodie**) היא סדרת יצירות מוזיקליות מאת המלחין פרנץ ליסט, אשר הולחנו במקור לפסנתר בלבד.

צורה
----

Franz Liszt Hungarian Rhapsody n°2 - piano
Hungarian Rhapsody No. 11 by Franz Liszt as performed by Jethary Rader in April, 2014.
פרנץ ליסט איגד מנגינות רבות ששמע בביקורו בהונגריה ארץ מולדתו והאמין כי הן מנגינות עממיות, אך למעשה היו אלה יצירות עכשוויות, אשר נוגנו לרוב על ידי להקות צועניות. המבנה הסקאלי הגדול של כל אחת מהרפסודיות הושפע רבות על ידי הוורבנקוס- ריקוד הונגרי בכמה חלקים, כל אחד בטמפו שונה. הרפסודיות מסודרות בסדר הבא:

* מס' 1 במי מז'ור
* מס' 2 בדו דיאז מינור
* מס' 3 בסי במול מינור
* מס' 4 במי במול מז'ור
* מס' 5 במי מינור
* מס' 6 ברה במול מז'ור
* מס' 7 ברה מינור
* מס' 8 בפה דיאז מינור
* מס' 9 במי במול מז'ור
* מס' 10 במי מז'ור
* מס' 11 בלה מינור
* מס' 12 בדו דיאז מינור
* מס' 13 בלה מינור
* מס' 14 בפה מז'ור
* מס' 15 בלה מינור
* מס' 16 בלה מינור
* מס' 17 ברה מינור
* מס' 18 בפה דיאז מינור
* מס' 19 ברה מינור

חמש-עשרה היצירות הראשונות פורסמו בשנת 1853, וארבע האחרונות הוספו בשנים 1882 ו-1885. 

### עיבודים וגרסאות נוספות

הרפסודיות מספר 2, 5, 6, 9, 12 ו-14 עובדו לתזמורת על ידי פרנץ דופלר בעזרתו של ליסט עצמו. העיבודים הללו מופיעים בתור S. 359 ברשימת סירל. המספרים שניתנו לגרסאות התזמורתיות היו שונים מהמספרים המקוריים. הרפסודיות התזמורתיות מהראשונה עד השישית מקבילות לגרסאות פסנתר הסולו שמספריהן 14, 2, 6, 12, 5 ו-9 בהתאמה. 

בשנת 1874 עיבד ליסט אותן שש הרפסודיות לדואט של שני פסנתרים (S. 621). בשנת 1882 הלחין דואט פסנתרים לרפסודיה מס' 16 (S. 622), ובשנת 1885 - דואט פסנתרים לרפסודיות ה-18 (S. 623) וה-19 (S. 623A). בנוסף, ליסט גם עיבד את הרפסודיה התשיעית לפסנתר, כינור וצ'לו, וקרא לה בשם "קרנבל בני-הבליעל" (S. 379). הכותרת מיוחסת לעיתים גם לגרסת פסנתר הסולו של הרפסודיה מס' 9. 

הרפסודיה מס' 14 היוותה השראה ל"פנטסיה ההונגרית" של ליסט - יצירה לפסנתר ותזמורת, S. 123. חלק מן רפסודיות ידועות יותר מהאחרות, אך הרפסודיה המפורסמת ביותר היא הרפסודיה השנייה בדו דיאז מינור. 

הרפסודיות ההונגריות לפסנתר ידועות במיוחד באתגר שהן מציגות לפסנתרן (ליסט היה פסנתרן וירטואוז בנוסף להיותו מלחין).

התייחסות בתרבות הפופולרית
-------------------------

* הרפסודיה השנייה בדו דיאז מינור הוצגה בסדרות אנימציה רבות, בהם טום וג'רי (בסרטון שזכה בפרס אוסקר), באגס באני, וודי הנקר, ברוב סרטוני הלוני טונס ואחרים.
* הרפסודיה השנייה בדו דיאז מינור מופיעה בסרט מי הפליל את רוג'ר ראביט במהלך סצנת קברט בה דונלד דאק ודאפי דאק מנגנים גרסת דואט של היצירה ומנסים לפגוע אחד בשני בדרכים משעשעות.

קישורים חיצוניים
----------------

* מידע על היצירה "רפסודיות הונגריות" באתר מיוזיק בריינז
* אתר ובו מידע כללי על 19 הרפסודיות
* אתר בו ניתן לשמוע חלק מהרפסודיות, כמו גם יצירות נוספות של פרנץ ליסט
* אתר בו ניתן לשמוע מספר רפסודיות
* סרטון ובו כל 19 הרפסודות מנוגנות על ידי רוברטו סזידון

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: 8c90ffa1-763e-4ece-a3c2-3454c5322e99

 |
**בלאנש** (באנגלית: **Blanch**) כלומר "הלבנה" היא תופעה כאשר העור **מולבן** ומקבל מראה לבנבן מכיוון שזרימת הדם לאזור נמנעת.

תיאור
-----

זה מתרחש במהלך (והוא הבסיס של הבדיקה הפיזיולוגית) המכונה דיאסקופיה (דיאסקופיה היא בדיקה שבה פיסת זכוכית שקופה או פלסטיק נלחצת אל העור בזמן שהצופה מסתכל ישירות על הנגע שלחוץ, במילים אחרות דיאסקופיה היא בדיקה לאבחון המתבצעת על ידי הפעלת לחץ עם אצבע או שקף זכוכית ותצפית על שינויי צבע).

הלבנה של האצבעות היא גם אחד הסימנים הקליניים הברורים ביותר למחלת רנו.

ההלבנה נמנעת בנמק (גנגרנה) מכיוון שחלקיקי הדם האדומים דולפים מהוריד לרקמות ומעניקים צבע אדום לחלק הגנגרני.

ראו גם
------

* דיאסקופיה
* חיוורון

הערות שוליים
------------

1. ↑  Cracowski, Jean-Luc; Roustit, Matthieu (17 בינואר 2011). "Human Skin Microcirculation". *Comprehensive Physiology* (באנגלית). Wiley. **10** (3): 1105–1154. doi:10.1002/cphy.c190008. ISBN 9780470650714. PMID 32941681. נבדק ב-16 באוקטובר 2022. `{{cite journal}}`:  (עזרה)

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**אפרת מורין** (נולדה ב-14 בינואר 1964) היא הידרו-מטאורולוגית, פרופסור מן המניין בחוג למדעי הסביבה באוניברסיטה העברית בירושלים, וחברה במרכז האקלים ומרכז הקיימות של האוניברסיטה.

אפרת מורין למדה את כל תאריה באוניברסיטה העברית בירושלים. היא סיימה תואר ראשון במתמטיקה ומדעי המחשב בשנת 1991 במסגרת תוכנית אמירים. בשנת 1996 סיימה תואר שני בחוג למדעי האטמוספירה, ובשנת 2002 השלימה את התיאור השלישי (דוקטורט) במסגרת המכון למדעי כדור הארץ.

מורין סיימה השתלמות פוסט-דוקטורט באוניברסיטת אריזונה ובשנת 2003 התקבלה כחברת סגל בחוג למדעי הסביבה באוניברסיטה העברית בירושלים. בשנת 2009 הועלתה לדרגת מרצה בכירה, בשנת 2012 הועתה לדרגת פרופסור חבר, ובשנת 2018 הועלתה לדרגת פרופסור מן המניין. במהלך השנים מילאה מורין תפקידים בכירים באוניבריסיטה, ובכללם: ראש החוג לגאוגרפיה (2019-2013), וראש התכנית למדעי הסביבה (2020-2017).

תחומי המחקר של פרופסור מורין הם: הידרומטאורלוגיה, שיטפונות, חישה מרחוק של משקעים, מודלים הידרולוגיים, שינויי אקלים והשפעתם על מערכות סביבתיות.
עבודותיה של מורין (למעלה מ-90 מאמרים) התפרסמו בכתבי עת בין-לאומיים רבים והיא גם חברת מערכת במספר כתבי עת מובילים.

פרופסור מורין נשואה לפרופסור שי מורין, אנטומולוג המתמחה ביחסי חרק–צמח, בפקולטה לחקלאות, מזון וסביבה ברחובות.

קישורים חיצוניים
----------------

* אפרת מורין באתר החוג למדעי הסביבה, האוניברסיטה העברית בירושלים
* אפרת מורין, על משקעים ושינויי אקלים
* אפרת מורין, על יחסי הגומלין בין האדם לכדור הארץ
* אור פילק, שחר בוקמן, זה לא מזג האוויר שהשתגע, זה אנחנו ‒ ריאיון עם פרופ' אפרת מורין על שיטפונות וחיזויים, באתר "אקולוגיה וסביבה", 3 באוגוסט 2023

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"אפרת מורין"**.
**קדחת הבהרות** היא שם של קבוצת מחלות זיהומיות, הנגרמות על ידי חיידקי רִיקֶצְיָה. מבין המחלות שבקבוצה, נפוצה בישראל קדחת הכתמים הים תיכונית אשר שכיחה בעיקר באזור צפון השרון (בטווח היישובים הבאים: חדרה, בנימינה - גבעת עדה, אור עקיבא, פרדס חנה כרכור והסביבה). רוב ההדבקויות בה מתרחשות בעונת הקיץ אך גם בשאר עונות השנה יש הנדבקים ממנה. בשנות המנדט הבריטי ובמהלך העלייה ההמונית רוססו ב-DDT מיטלטליהם של יוצאי אירופה, הפליטים והעקורים, ששהו בגטאות, וממחנות הריכוז, העבודה, ההשמדה, והמעצר כדי למנוע מגפת טיפוס בישראל.

המחלה עלולה להיות קטלנית בקרב מבוגרים ומדוכאי מערכת חיסונית. היא מועברת לבני אדם על ידי עקיצת קרצייה, שהייתה על כלב נגוע. הכלב הוא הנשא של החיידק ואינו מפתח מחלה. המחלה אינה מועברת מאדם לאדם ואינה מדבקת.

במקרה של המצאות קרצייה על העור יש להוציאה באמצעות פינצטה ולא עם האצבעות, היות שקיים סיכוי שהקרצייה תמעך ויישארו חלקים ממנה הנושאים את החיידק בתוך העור.

תסמינים, סימנים וסיבוכים
------------------------

התסמינים מופיעים כ-14–21 יום לאחר ההדבקה:

* חום גבוה
* צמרמורות
* כאב ראש
* סחרחורת
* כאב שרירים
* הקאה
* דלקת גרון

כעבור עוד 3–7 ימים מופיעות בעור בהרות (ומכאן שם המחלה) - כתמים קטנים, אדומים ובהירים, בעלי צורה לא סדירה. הפריחה עלולה לכסות את כל הגוף, אך על פי רוב היא מוגבלת לפנים ולכפות הידיים והרגליים. הפריחה נמשכת שישה עד שבעה ימים.

המחלה עשויה לשכוך בעצמה בשבוע השלישי למחלה, אך עלולים להתפתח סיבוכים:

* דלקת ריאות
* הפרעות בכליות
* דלקת שריר הלב
* במקרים חמורים ביותר - מוות

טיפול ומניעה
------------

בימינו ניתן לטפל בטיפוס הבהרות בעזרת אנטיביוטיקה וטיפול תומך.

ישנה חשיבות רבה להגברת המודעות והעירנות למניעת המחלה על ידי טיפול בבעלי-חיים. מומלץ לבצע טיפול סביבתי, בעיקר במקומות המרבץ של בעלי החיים, באמצעות תכשירים מיוחדים. כמו כן כדאי לשמור על הגיינה אישית לאחר טיול במקומות נגועים וכיבוס הבגדים והמצעים.

היסטוריה
--------

בין השנים 1916–1918 השתוללה המגפה באזור צפת. הד"ר אברהם חיים גרין עסק במלחמה בטיפוס הבהרות באזור צפת, וגם נפטר ממחלה זו.

ב-1925 התפרצה המחלה בבאר טוביה
ב-1926 התחרשו מקרים בודדים של המחלה בנהלל
ב-1950 המחלה התפשטה בתל אביב
ב-1968 שבעה ילדים מהעיר באשדוד חלו במחלה
ב-1977 שלושה מקרי טיפוס התגלו בחיפה

בשנת 1999 הזמר מאיר אריאל נפטר לאחר שחלה במחלת קדחת הבהרות, לאחר שאובחן בטעות כחולה בשפעת.
באוקטובר 2017 נפטר נער בן 15 מהמחלה.

קישורים חיצוניים
----------------

* קדחת הבהרות באתר הלל יפה

הערות שוליים
------------

1. ↑  דוד תדהר (עורך), "אברהם חיים גרין", באנציקלופדיה לחלוצי הישוב ובוניו, כרך ב (1947), עמ' 969
2. ↑  סגירת בית ספר בבאר טוביה
3. ↑  מצב הבריאות בעמק
4. ↑  אמצעים נגד התפשטות טיפוס הבהרות
5. ↑  מחלת טיפוס הבהרות נתגלתה באשדוד
6. ↑  טיפוס בחיפה
7. ↑  מת הנער בן ה-15 שלקה בקדחת הבהרות

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**יוז'ף אַבֶּלֶס**, (בהונגרית: **Abelles József**; פשט,1811 – סגד, 3 במאי 1897) היה רופא ראשי של מחוז צ'נאד, דמות ציבורית ביהדות הונגריה במאה ה-19.

קורות חייו
----------

יוז'ף אבלס נולד במשפחה יהודית בפשט כבנם של הסוחר מוזס (משה) אבלס ושל יאנקה אופנר. הוא היה רופא ממתמחה בעיר מאקו. ב-10 בדצמבר 1868 התקיים המושב המקדים הראשון של הקונגרס של יהודי הונגריה – רשמית, "הקונגרס הארצי של יהודי הונגריה וטרנסילבניה" – שהביא לקרע ביהדות הונגריה. אבלס היה נציג מחוז צ'נאד ונפת מאקו באספה האוניברסלית היהודית שנפתחה רשמית ב-14 בדצמבר. הוא סיים את התמחותו בתחילת שנות ה-70 ולאחר מכן עבר לסגד. לאחר השיטפון הגדול של 1879 בסגד, הוא עבר לעיר קאפושוואר עם קרוב משפחתו, הרב הראשי שאנדור רוזנברג, עמו עבר מאוחר יותר לעיר ארד. הוא בילה שוב את השנים האחרונות לחייו בסגד. בשנת 1897 הוא מת מדלקת ריאות. לאבלס היה אוסף עשיר ויקר ערך של מדליות ועתיקות, שכלל מדליות אימפריאליות הן מהתקופה הברברית (מאזור מאקו) והן מהתקופה של האימפריה הרומית. מאוחר יותר הועבר האוסף שלו למוזיאון בסגד.

עבודתו המרכזית
--------------

* עבודת דוקטורט. Dissertatio inaug. path. de morbis aetatum vitae humanae. פשט, 1835.

לקריאה נוספת
------------

* Szinnyei József: Magyar írók élete és munkái I. (Aachs–Bzenszki). Budapest: Hornyánszky. 1891. (יוז'ף סיניאי: חייהם ויצירותיהם של סופרים הונגרים)
* Gulyás Pál: *Magyar írók élete és munkái*. I. kötet Aachs–Bálint Rezső. Budapest, 1939. 15. hasáb (פאל גויאש: חייהם ועבודותיהם של סופרים הונגרים)

ראו גם
------

* שאנדור דרנאי: עבודות דוקטורט רפואיות הונגריות ישנות 1772–1849. כרך א' בודפשט, Borda Antiques, 1998

קישורים חיצוניים
----------------

* יוז'ף אבלס באתר Arcanum
* עבודות דוקטורט

הערות שוליים
------------

1. ↑  Szegedi állami halotti akv. 546/1897. folyószám
2. ↑  Egyenlőség, 1888. december 9. 6. old.
3. ↑  Makó monográfiája 6: Makó története 1920-tól 1944-ig. Könyvkultúra és sport
**נורדי מוקיילה מולרה** (בצרפתית: **Nordi Mukiele Mulere**; נולד ב-1 בנובמבר 1997) הוא כדורגלן צרפתי המשחק בעמדת הבלם בפריז סן-ז'רמן.

קריירת מועדונים
---------------

### סטאד לאבאל

מוקיילה החל לשחק כדורגל בגיל שבע, כשנרשם למחלקת הנוער של פריז ובה התאמן עד שנת 2013. כעבור שנה, הוא הצטרף למחלקת הנוער של סטאד לאבאל, שבה הוא רשם את הופעת הבכורה שלו בקבוצה הבוגרת ב-28 בנובמבר בתיקו אחת מול אוסר במסגרת ליגת המשנה.

### מונפלייה

לאחר שהרשים במדי סטאד לאבאל הוא הוחתם במונפלייה בחוזה לחמש שנים ב-6 בינואר 2017. את משחקו הראשון במדי הקבוצה ערך 15 ימים לאחר מכן בהפסד 2–0 למץ במסגרת הליגה הצרפתית הבכירה.

### ר.ב. לייפציג

ב-30 במאי 2018, מוקיילה חתם על חוזה בר.ב. לייפציג מהבונדסליגה עבור 16 מיליון אירו. הופעת הבכורה שלו במדי הקבוצה הגרמנית הגיעה ב-26 ביולי 2018 מול האקן השוודית במשחק שהסתיים בניצחון ר.ב. לייפציג 0–4 במסגרת הליגה האירופית. הוא הופיע לראשונה בליגה ב-2 בספטמבר בתיקו אחת נגד פורטונה דיסלדורף. ב-17 בספטמבר 2019, מוקיילה שותף לראשונה במפעל ליגת האלופות במסגרת הניצחון 1–2 על בנפיקה ליסבון. באותה העונה, מוקיילה היה שותף להגעתה ההיסטורית של קבוצתו עד לשלב חצי הגמר, כשבדרך גברה על יריבות כמו טוטנהאם הוטספר ואתלטיקו מדריד, אך בסוף נכנעה לפריז סן-ז'רמן.

### פריז סן ז'רמן

ב-26 ביולי 2022 חתם לחמש שנים בפריז סן-ז'רמן.

חמישה ימים לאחר מכן, ב-31 ביולי זכה עם קבוצתו בסופרקאפ הצרפתי לאחר ניצחון 4:0 על נאנט באצטדיון בלומפילד.

חיים אישיים
-----------

לנורדי יש אח צעיר ממנו בשם נורבין, המשחק גם הוא ככדורגלן, אך בעמדת החלוץ.

תארים
-----

**ר.ב. לייפציג**

* גביע גרמני: 2021/2022

**פריז סן-ז'רמן**

* גביע האלופות הצרפתי: 2022
* אליפות צרפת: 2022/2023

קישורים חיצוניים
----------------

ויקישיתוף מדיה וקבצים בנושא **נורדי מוקיילה** בוויקישיתוף
* נורדי מוקיילה, ברשת החברתית פייסבוק
* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל, באתר ESPN

הערות שוליים
------------

1. ↑  מוקיילה עובר לר.ב. לייפציג (בגרמנית)
**ליובומיר מאריץ'** (בסרבית: **Љубомир Марић**‏; 18 בינואר 1878 – 11 באוגוסט 1960) היה גנרל יוגוסלבי אשר שימש כראש המטה הכללי היוגוסלבי בין השנים 1935-1936, וכשר הצבא והצי של יוגוסלביה בין 1936-1938.

ביוגרפיה
--------

מאריץ' נולד ב-18 בינואר 1878 בכפר גאלוביצ'י שבמחוז זלטיבור. ב-1897 הוא התגייס לצבא סרביה ולמד באקדמיה הצבאית של הצבא הסרבי. הוא לחם במלחמות הבלקן במסגרת דיוויזיית מורביה. בשנים הראשונות של מלחמת העולם הראשונה שימש כראש מטה דיוויזיית ברגלניצה ולאחר מכן שימש כראש מחלקת המבצעים במטה הכללי. בסוף המלחמה שימש כראש מטה דיוויזיית דרינה. לאחר המלחמה מונה למפקד כוחות באזור הגבול עם אוסטריה. לאחר מכן שימש כמפקד המחוז הצבאי ה-4. ב-12 במאי 1935 הוא מונה לראש המטה הכללי. ב-8 במרץ 1936 הוא עזב את התפקיד ומונה לשר הצבא והצי עד 8 במרץ 1938, אז פרש מהצבא. הוא נפטר בבלגרד ב-11 באוגוסט 1960.

קישורים חיצוניים
----------------

* ליובומיר מאריץ' באתר המוקדש לצבא הסרבי במלחמת העולם הראשונה

|  |  |
| --- | --- |
| בקרת זהויות עריכת הנתון בוויקינתונים | 
* GND: 1032929057
* NKC: js20191058644
* VIAF: 6714786
* WorldCat (עם VIAF): 6714786

 |
נמל פותי
**נמל הים של פותי** (בגאורגית: **ფოთის საზღვაო ნავსადგური**, פּוֹתיס סאזר'וואוֹ נאווסאדגוּרי) הוא נמל ראשי בעיר הנמל פותי שבגאורגיה, לחופיו המזרחיים של הים השחור בשפך-נהר הריוני.

היסטוריה
--------

עיר הנמל פותי היא צומת חשוב של פרויקט מסדרון התשתיות אירופה-קווקז-אסיה, הנמתח בקו טשקנט-אשגבאט-טורקמנבאשי-באקו-פותי ומשם ממשיך לעיר הנמל הרומנית, קונסטנצה ועיר הנמל הבולגרית, ורנה. המסדרון מחבר בין המדינות ללא המוצא לים של מרכז אסיה לקווקז ולמזרח אירופה.

הרעיון לייסוד עיר הנמל הגיע זמן קצר לאחר שהאימפריה הרוסית כבשה את העיר, בשנת 1828, מידי עות'מאנים. בשנת 1858 קיבלה העיר מעמד של עיר נמל אולם הנמל לא נבנה עד לשנת 1899. בשנה זו הואצה בניית הנמל בראשות ראש העיר, ניקו ניקולדזה, והושלמה בשנת 1907. מאז נבנה הנמל מחדש מספר פעמים. הפעם האחרונה הייתה בחסותו של ממשלת הולנד והאיחוד האירופי.

בשנת 2007, היה הספק הנמל 7.7. טון בשנה ו-185,000 קונטיינרים 20 רגל. באפריל 2008 נמכרו 51% ממניות הנמל לרשות ההשקעות איחוד האמירויות הערביות, אמירות ראס אל-ח'ימה. האמירות זכתה בזיכיון להפעלת נמל פותי, ופיתוח אזור התעשייה הצמוד אליו. המשקיעים אמורים לפתח את התשתיות הדרושות להפעלת הנמל כולל כל המתקנים. בנוסף, המשקיעים ינהלו את המתחם בתקופת הזיכיון, ויפעלו להגדלת נפח תעבורת המטענים בנמל. הזיכיון נינתן למשקיעים -49 שנים. אזור נמל פותי הוכרז כאזור סחר חופשי. בין החברות שהביעו עניין בזיכיון להפעלת הנמל היו שתי החברות הישראליות צים ואשטרום.

ב-9 באוגוסט 2008, במהלך המלחמה בדרום אוסטיה, הפציצו הרוסים את נמל פותי והבסיס הצבאי בסנקי.

קישורים חיצוניים
----------------

ויקישיתוף מדיה וקבצים בנושא **נמל פותי** בוויקישיתוף
* 

* אתר האינטרנט הרשמי של גאורגית
* נמל פותי, באתר משרד התחבורה הימית של גאורגיה, (באנגלית)
* רז סמולנסקי, צים ואשטרום הגישו הצעות לפיתוח נמל פוטי שבגאורגיה, 29.10.2007, דה מרקר
* גאורגיה: כ-1,000 מפגינים בנמל פוטי נגד הרוסים, באתר וואלה!‏, 23 באוגוסט 2008

הערות שוליים
------------

1. ↑  **פרויקט מסדרון התשתיות אירופה-קווקז-אסיה** (**Tra**nsport **C**orridor **E**urope-**C**aucasus-**A**sia - TRACECA) - פרויקט כלכלי בינלאומי של מדינות מזרח אירופה, מדינות הקווקז ומדינות מרכז אסיה שהוקם ב-1993 במטרה לשפר את המסחר באירופה, הקווקז ואסיה על ידי יצירת מסדרון תשתיות שייחבר בינם לבין עצמם (האתר הרשמי).
2. ↑  גאורגיה: הנשיא צפוי להכריז על משטר צבאי, באתר ynet, 8 באוגוסט 2008

החלק הדרומי של נמל פותי

החלק הדרומי של נמל פותי